PMIndiaData/PMIndiaSum huggingface dataset:
पंतप्रधानांची  वाराणसी येथील तुलसी मानस मंदिर आणि दुर्गा माता मंदिराला भेट . तसेच रामायणावरील टपाल तिकिटाचे प्रकाशन केले.

पंतप्रधान नरेंद्र मोदी यांनी आज संध्याकाळी वाराणसी येथील तुलसी मानस आणि दुर्गा माता मंदिराला भेट दिली. तसेच रामायणावरील टपाल तिकिटाचे प्रकाशन सुद्धा केले. या प्रसंगाचे वैशिष्ठ्य सांगताना पंतप्रधान म्हणाले की समाजात तुलसी मानस मंदिराच्या टपाल तिकिटाचे विशेष स्थान राहील. संस्कृती जतन करण्याचा हा एक चांगला मार्ग असून पंतप्रधानांनी श्री रामाने समाजाला घालून दिलेल्या आदर्शांचा वास्तविक जीवनात प्रत्येक व्यक्तीला कसा लाभ होतो ते सांगितले. यानंतर पंतप्रधानांनी तुलसी मानस मंदिर आणि दुर्गा माता मंदिराला भेट दिली. पी. आई. बी/ बी. गोखले
भारत आणि युरोपीयन संघादरम्यानच्या जल सहकार्य सामंजस्य कराराला केंद्रीय मंत्रिमंडळाची मंजूरी

भारत आणि युरोपियन संघादरम्यानच्या जल स्रोत क्षेत्रातील सामंजस्य कराराला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळानं आज मंजूरी दिली. हा करार समानता, परस्पर सहकार्य आणि परस्पर लाभाच्या आधारे जल व्यवस्थापन क्षेत्रात भारत आणि युरोपीयन संघाच्या तांत्रिक, वैज्ञानिक आणि व्यवस्थापकीय क्षमतांना बळकटी प्रदान करेल. जल मुद्यांवरील तांत्रिक मुद्यांचे आदान प्रदान देखील शक्य होईल. कराराचा उद्देश मुख्य पर्यावरणविषयक मुद्दे शोधणे आणि शाश्वत विकासाच्या दिशेने पुढे जाणे हा आहे जिथे अनुभव व सहकार्याच्या आदान प्रदानामुळे जल व्यवस्थापन क्षेत्रातील भारत आणि युरोपियन संघातील सहकार्य विकसीत होऊन याचा लाभ दोघांना होईल. भारतातील वाढती लोकसंख्या, पाण्याची वाढती मागणी आणि हवामान बदल यामुळे जल व्यवस्थापनातील वाढत्या आव्हानांचा सामना करण्याकरीता हा करार सहकार्य करेल जेणेकरुन भविष्यात भारतात अधिक शाश्वत जलस्रोत व्यवस्थापन कार्यरत होईल. सामंजस्य कराराच्या पूर्तीसाठी राबवण्यात येणाऱ्या उपक्रमांवर देखरेख ठेवण्याकरीता एक संयुक्त कार्यकारी गटाची स्थापना करण्यात येणार आहे.
सिटी कंपास्टला प्रोत्साहन देणाऱ्या धोरणाला मंत्रिमंडळाची मंजुरी

सिटी कंपोस्टला प्रोत्साहन देणाऱ्या धोरणाला केंद्रीय मंत्रिमंडळाने आज मंजुरी दिली. या धोरणाअंतर्गत, सिटी कंपोस्टसाठी प्रतिटन 1500 रुपये बाजारपेठ विकास सहाय्य उपलब्ध करुन दिले जाईल, ज्यामुळे शेतकऱ्यांसाठी सिटी कंपोस्ट कमी दरात उपलब्ध होईल. शहरातील कचऱ्यापासून तयार करण्यात आलेल्या कंपोस्ट खतामुळे मातीला कार्बन आणि अन्य मुख्य पोषण मूल्ये मिळतील आणि शहर स्वच्छ राखायला मदत होईल. कंपोस्टिंगमुळे कचऱ्याची घनता देखील कमी होईल. खत कंपन्या आणि विपणन संस्था देखील त्यांच्या डीलरमार्फत सिटी कंपोस्ट विकू शकतील. तसेच सरकारी विभाग आणि सार्वजनिक क्षेत्रातील उपक्रमांना सिटी कंपोस्टचा वापर करायला सांगण्यात आले आहे. संबंधित मंत्रालये/विभाग शेतकऱ्यांना सिटी कंपोस्टचे फायदे समजावून सांगण्यासाठी अभियान राबवणार असून सर्व राज्यांमध्ये कपोस्ट कारखाने उभारण्यासाठी उपाययोजना करतील.
बॉम्बे आर्ट सोसायटीच्या नवीन इमारत संकुलाचं पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी आज मुंबईत कोनशिलेचं अनावरण करुन बॉम्बे आर्ट सोसायटीच्या नव्या इमारत संकुलाचे उद्‌घाटन केले. तीन शतकांवर आपला ठसा उमटवणारी अशी एखादीच संस्था असते, असं पंतप्रधान यावेळी म्हणाले. 19व्या शतकात संस्था स्थापन झाल्यापासून बॉम्बे आर्ट सोसायटीनं हे साध्य केल्याचं पंतप्रधानांनी सांगितले. कलेमधे स्वत:ची ताकद आणि स्वत:चा संदेश असतो हेच यामागचं कारण आहे, असंही ते म्हणाले. कला ही केवळ भिंतीवरील शोभेची वस्तू नसून, ती समाजाचे बलस्थान आहे, यावर त्यांनी भर दिला. मुलांच्या सर्वंकष व्यक्तीमत्त्व विकासात कलेची भूमिका महत्त्वपूर्ण असल्याचे त्यांनी सांगितले. सध्याच्या यंत्रयुगातही माणसातील माणूसपण जागृत ठेवण्यात कला मोठी भूमिका बजावते. कला ही राजाश्रीत नव्हे, तर राज्य पुरस्कृत असली पाहिजे, असं त्यांनी सांगितले. आर्ट या शब्दातील A, R आणि T या अक्षरांबद्दल विस्तृतपणे बोलताना पंतप्रधानांनी सांगितलं की, या अक्षरातून कलेचा अर्थ विषद करणारी, वयातीत, कलातीत, वंशवादविरहित, प्रादेशिक बंधनं नसलेली मूल्यं प्रतित होतात. एखाद्या कलाकृतीचा प्रवास मांडण्यासाठी डिजीटल तंत्रज्ञानाचा वापर होऊ शकतो, असं सुचवून पंतप्रधान म्हणाले की, यामुळे एखाद्या कलाकाराची विचार प्रक्रिया जाणून घेणं लोकांना शक्य होईल.
देशातील पहिल्या अतिजलद रेल्वे प्रकल्पाची पंतप्रधान मोदी आणि जपानचे पंतप्रधान  ॲबे  यांच्या हस्ते आज पायाभरणी

मुंबई आणि अहमदाबाद दरम्यानच्या देशातील पहिल्या अतिजलद रेल्वे प्रकल्पासाठी पंतप्रधान नरेंद्र मोदी आणि जपानचे पंतप्रधान शिंझो ॲबे यांनी आज संयुक्तपणे पायाभरणी केली. यावेळी अहमदाबाद येथे आयोजित एका विशाल सार्वजनिक सभेत पंतप्रधानांनी नवभारत निर्मितीची महत्वाकांक्षा आणि इच्छाशक्ती व्यक्त केली. पंतप्रधानांनी देशातील जनतेचे अभिनंदन केले आणि हा अतिजलद रेल्वे प्रकल्प गती आणि प्रगतीसह जलद निकाल देणारा ठरेल, असा विश्वास व्यक्त केला. अतिजलद जोडणीच्या माध्यमातून उत्पादकता वाढविण्यावर सरकारने लक्ष केंद्रीत केल्याचे त्यांनी सांगितले. या प्रकल्पासाठी जपानकडून प्राप्त तांत्रिक आणि वित्तीय सहाय्याबद्दल पंतप्रधानांनी जपानचे आभार मानले. फारच कमी अवधीत प्रकल्पाची सुरुवात केल्याबद्दल पंतप्रधान ॲबे यांचे मोदींनी कौतुक केले. या अतिजलद रेल्वेमुळे केवळ दोन शहरेच जवळ येणार नाही तर शेकडो किलोमीटर अंतरावर राहणारे लोकही एकमेकांच्या जवळ येतील, असे ते म्हणाले. मुंबई-अहमदाबाद कॉरिडोअर परिसरात नवीन अर्थव्यवस्था विकसित होत असून हे संपूर्ण क्षेत्रच एकल आर्थिक क्षेत्र होईल, असे मत पंतप्रधानांनी व्यक्त केले. तंत्रज्ञानामुळे सर्वसामान्य लोकांना लाभ मिळत असेल तरच ते उपयुक्त आहेत, असे ते म्हणाले. या प्रकल्पातील तंत्रज्ञानामुळे भारतीय रेल्वेचा लाभ होईल आणि मेक इन इंडिया उपक्रमालाही उभारी मिळेल. हा प्रकल्प पर्यावरण स्नेही असण्याबरोबरच मानव स्नेहीसुध्दा असेल. देशातील क्षेत्रांची भविष्यात वेगाने प्रगती होण्याच्या दृष्टीने असे अतिजलद कॉरिडॉर महत्वाचे असल्याचे पंतप्रधानांनी सांगितले. भविष्यातील आवश्यकता लक्षात घेत पायाभूत सुविधांचा विकास व्हावा याची खातरजमा करण्यासाठी केंद्र सरकार कार्यरत असल्याचे पंतप्रधानांनी सांगितले. हा प्रकल्प शक्य तितक्या लवकर पूर्ण करण्यासाठी प्रत्येकजण एकत्रित काम करेल, असा विश्वास त्यांनी व्यक्त केला. त्यापूर्वी बोलतांना भारत-जपान भागिदारी ही विशेष, धोरणात्मक आणि जागतिक असल्याचे जपानचे पंतप्रधान शिंझो अँबे यांनी सांगितले. येत्या काही काळात अतिजलद रेल्वेगाडीच्या खिडकीतून भारतातील सौदर्यांचा आस्वाद घेता येईल, असा विश्वासही त्यांनी व्यक्त केला.
‘दिवाळी मिलन’ निमित्त पंतप्रधानांनी पंतप्रधान कार्यालयातील कर्मचाऱ्यांशी साधला संवाद

नवी दिल्ली, 12 नोव्हेंबर 2021 लोककल्याण मार्ग येथील पंतप्रधानांच्या निवासस्थानी आयोजित करण्यात आलेल्या 'दिवाळी मिलन' कार्यक्रमात आज पंतप्रधान नरेंद्र मोदी यांनी पंतप्रधान कार्यालयातील कर्मचाऱ्यांशी संवाद साधला. या कार्यक्रमात त्यांनी प्रत्येकाला दिवाळीच्या शुभेच्छा दिल्या. देशाने कोविड महामारीशी दिलेल्या लढ्याबद्दल पंतप्रधानांनी चर्चा केली. या अज्ञात शत्रूशी लढताना देशाने एकता आणि बंधुत्व यांचे दर्शन घडवल्याचे पंतप्रधानांनी अधोरेखित केले. महामारीचा परिणाम म्हणून समाजात आणि प्रशासनात झालेल्या सकारात्मक बदलाबाबत त्यांनी भाष्य केले. या बदलामुळे समाजामध्ये आपत्तींचा सामना करण्याचे सामर्थ्य वाढल्याचे त्यांनी नमूद केले. कठीण काळात आपल्यात‌ असलेल्या सुप्त सामर्थ्याची जाणीव माणसांना, प्रक्रियांना आणि संस्थांना होते यावर भर देत त्यांनी यापासून प्रेरणा घेण्यासाठी पंतप्रधान कार्यालयातील कर्मचाऱ्यांना प्रोत्साहित केले. 2047 आणि त्यानंतरच्या काळासाठी देशाचा पाया मजबूत करण्यात या दशकाचे महत्व अधोरेखित करत देशाला नवीन उंचीवर नेण्यासाठी पंतप्रधान कार्यालयातील आपण सर्वांनी आपल्या क्षमतांचा पूर्ण वापर करत एकत्रितपणे काम करायला हवे असे पंतप्रधानांनी सांगितले.
सीमांचल एक्सप्रेसचे डबे घसरून झालेल्या जीवित हानीबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी सीमांचल एक्सप्रेसचे डबे घसरून झालेल्या जीवितहानीबद्दल तीव्र दुःख व्यक्त केले आहे. पंतप्रधान म्हणाले, “मृतांच्या कुटुंबियांच्या दुःखात मी सहभागी आहे. जखमींच्या प्रकृतीत लवकर सुधारणा होवो अशी मी प्रार्थना करतो. रेल्वे, एनडीआरएफ आणि स्थानिक प्रशासन अपघातानंतर शक्य ती सर्व मदत पुरवत आहे. ”
नवी दिल्ली स्थित फिजीच्या दूतावासाला वितरित केलेल्या भूखंडासाठी व्यावसायिक दराने शुल्क आकारणीतून सवलत द्यायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने नवी दिल्लीतील चाणक्यपुरी भागातील २८०० चौ. मी.चा प्लॉट क्र. ३१-बी साठी फिजी दूतावासाला व्यावसायिक दराने शुल्क आकारणीपासून सवलत द्यायला आणि फिजीतील सुवा येथे भारतीय दूतावासासाठी फिजीने ज्या अटी आणि शर्ती लावल्या त्याच अटी आणि शर्ती लावायला मंजुरी दिली आहे. पार्श्वभूमी ऑगस्ट २०१५ मध्ये फिजी सरकारने सुवा येथे भारतीय दूतावासाला ६६९५ चौ. मी. भूखंड ९९ वर्षांच्या भाडेतत्वावर वार्षिक १०० फिजी डॉलर दराने दिला होता. दर पाच वर्षांनी त्याचे मूल्यमापन केले जाते. फिजीबरोबरचे द्विपक्षीय संबंध लक्षात घेऊन फिजीच्या दूतावासाला वितरित केलेल्या भूखंडासाठी व्यावसायिक दराने शुल्क आकारणीतून सवलत द्यायचा निर्णय घेण्यात आला.
पंतप्रधानांनी अरुणाचल प्रदेशच्या जनतेला त्यांच्या राज्य स्थापना दिनानिमित्त दिल्या शुभेच्छा

नवी दिल्ली, 20 फेब्रुवारी 2022 पंतप्रधान नरेंद्र मोदी यांनी अरुणाचल प्रदेशच्या जनतेला राज्य स्थापना दिनानिमित्त शुभेच्छा दिल्या आहेत. आपल्या ट्वीटर संदेशामध्ये पंतप्रधान म्हणाले; "अरुणाचल प्रदेशच्या जनतेला राज्यस्थापना दिनाच्या हार्दिक शुभेच्छा! अरुणाचल प्रदेशातील लोक त्यांची उत्तुंग प्रतिभा आणि मेहनती स्वभावासाठी ओळखले जातात. येणाऱ्या काळात राज्य विकासाचे नवीन आयाम गाठू दे."
डॉ. राजेंद्र प्रसाद यांना जयंतीदिनी पंतप्रधानांनी वाहिली आदरांजली

पंतप्रधान नरेंद्र मोदी यांनी डॉ. राजेंद्र प्रसाद यांना जयंतीदिनी आदरांजली वाहिली. “देशाचे पहिले राष्ट्रपती भारतरत्न डॉ. राजेंद्र प्रसाद यांना जयंतीदिनी कोटी कोटी प्रणाम! अप्रतिम प्रतिभावान आणि साधी राहणी, उच्च विचारसरणीचे प्रतिक असलेले राजेंद्र बाबू देशवासियांसाठी सदैव प्रेरणास्रोत राहतील.” असे पंतप्रधानांनी म्हटले आहे.
महत्वपूर्ण पायाभूत सुविधा क्षेत्रांच्या प्रगतीचा पंतप्रधानांकडून आढावा

पंतप्रधान नरेंद्र मोदी यांनी आज महत्त्वपूर्ण पायाभूत सुविधा क्षेत्रांच्या प्रगतीचा आढावा घेतला. नवीकरणीय ऊर्जा आणि रेल्वेसह काही महत्वपूर्ण क्षेत्रांमध्ये उल्लेखनीय प्रगती झाल्याचे निती आयोगाने केलेल्या सादरीकरणात स्पष्ट झाले. नूतन आणि नवीकरणीय ऊर्जा क्षेत्रात एकूण स्थापित क्षमतेने 44 गिगा वॅटचा टप्पा ओलांडला आहे. केंद्र आणि राज्य सरकारच्या धोरणांतर्गत विविध घटक आणि विविध प्रकल्पांची उद्दीष्ट्ये साध्य करण्यात आली आहेत. छतांवरील वीज निर्मितीसह सौर ऊर्जा उत्पादनात वाढ करण्यासाठीच्या योजना आणि धोरणांबाबत यावेळी पंतप्रधानांना माहिती देण्यात आली. विमान वाहतूक क्षेत्रात सुरक्षा आणि जोडणी अशा महत्वपूर्ण धोरणात्मक क्षेत्रांच्या प्रगतीचा पंतप्रधानांनी आढावा घेतला. आपापल्या प्रवर्गांमध्ये भारतातील आठ विमानतळांचा समावेश, जागतिक क्रमवारीतील पाच सर्वोच्च विमानतळांमध्ये होतो, असे निरीक्षण नोंदवण्यात आले. प्रादेशिक जोडणीला वेग देण्यासाठी तसेच ग्राहकांच्या समाधानात सुधारणा करण्यासाठी केल्या जाणाऱ्या उपाययोजनांबाबतही पंतप्रधानांना माहिती देण्यात आली. भारतीय रेल्वेने 2 पूर्णांक 25 कोटी इतक्या दैनिक प्रवाशांचे लक्ष गाठले आहे. चालू आर्थिक वर्षाच्या पहिल्या तिमाहीत मानवरहित 240 रेल्वे क्रॉसिंग रद्द करण्यात आली. याच कालावधीत ऊर्जा क्षेत्रात 3 पूर्णांक 5 कोटी एलईडी बल्ब वितरीत करण्यात आले. बंदर क्षेत्रात नौकांच्या सरासरीत आवागमनात लक्षणीय वाढ झाली. ग्रामीण गृहनिर्माण क्षेत्रात चालू आर्थिक वर्षाच्या पहिल्या तिमाहीत 6 लाख घरे उभारण्याच्या लक्ष्याच्या तुलनेत 6 पूर्णांक 94 लाख घरे उभारण्यात आली. पेट्रोलियम आणि नैसर्गिक वायू क्षेत्राचाही पंतप्रधानांनी आढावा घेतला आणि पेट्रोलमध्ये इथेनॉल मिसळण्याच्या टप्प्याच्या प्रगतीबाबत माहिती घेतली. 2016 या आर्थिक वर्षात स्वयंपाकासाठीच्या गॅसच्या थेट लाभ हस्तांतरण योजनेचा लाभ 15 कोटी कुटुंबांना देण्यात आल्याची माहिती पंतप्रधानांना देण्यात आली. पायाभूत सुविधा क्षेत्राशी संबंधित मंत्रालयातील अनेक उच्च अधिकारी तसेच निती आयोग आणि पंतप्रधान कार्यालयातील उच्च अधिकारी या बैठकीला उपस्थित होते.
सशस्त्र दल मुख्यालय नागरी सेवेत नियमित तत्वावर प्रधान संचालकांची 7 पदे आणि संचालकाच्या 36 पदांच्या निर्मितीला मंत्रिमंडळाची मान्यता

संरक्षण मंत्रालयाच्या, सशस्त्र दल मुख्यालय नागरी सेवेच्या पुनर्रचनेचा भाग म्हणून, नियमित तत्वावर प्रधान संचालकांची 7 पदे आणि संचालकाच्या 36 पदांच्या निर्मितीला मंत्रिमंडळाने मान्यता दिली आहे. नियमित पदाच्या निर्मितीमुळे केडरमधली साचलेपणाची स्थिती समाप्त होणार आहे. यामुळे उत्तम संवर्ग व्यवस्थापन शक्य होणार असून, सेवेच्या क्षमतेत अधिक सुधारणा होणार आहे. या कल्पक उपायामुळे कोणताही अतिरिक्त खर्च येणार नाही.
भारताचे सरन्यायाधीश म्हणून शपथ घेतल्याबद्दल न्यायमूर्ती डॉ.डी.वाय.चंद्रचूड यांचे पंतप्रधानांनी केले अभिनंदन

नवी दिल्ली, 9 नोव्हेंबर 2022 भारताचे सरन्यायाधीश म्हणून शपथ घेतल्याबद्दल पंतप्रधान नरेंद्र मोदी यांनी न्यायमूर्ती डॉ.डी.वाय. चंद्रचूड यांचे अभिनंदन केले आहे. यासंदर्भात पंतप्रधानांनी ट्विट केले की, "न्यायमूर्ती डॉ.डी.वाय.चंद्रचूड यांनी भारताचे सरन्यायाधीश म्हणून शपथ घेतल्याबद्दल त्यांचे अभिनंदन. त्यांना आगामी फलदायी कार्यकाळासाठी शुभेच्छा."
2015 नंतरच्या विकासाच्या मसुद्याचा स्वीकार करण्यासंदर्भातल्या संयुक्त राष्ट्रसंघाच्या शिखर परिषदेत पंतप्रधान भाषण करणार

2015 नंतरच्‍या विकासासाठीच्या मसुद्याच्या स्वीकारासंदर्भातल्या संयुक्त राष्ट्रसंघाच्या शिखर परिषदेत पंतप्रधान नरेंद्र मोदी 25 सप्टेंबरला भाषण करणार आहेत. संयुक्त राष्ट्रसंघाचे महासचिव बान की मून यांची पंतप्रधान भेट घेणार आहेत. जागतिक बँकेचे अध्यक्ष जिम योंग किम यांनाही पंतप्रधान भेटणार आहेत. दिवसभरात पंतप्रधान अनेक महत्वपूर्ण द्विपक्षीय बैठका घेणार असून जॉर्डनचे राजे, भूतानचे पंतप्रधान, श्रीलंकेचे राष्ट्राध्यक्ष, स्वीडनचे पंतप्रधान, इजिप्तचे राष्ट्राध्यक्ष तसंच सायप्रसच्या राष्ट्राध्यक्षांची पंतप्रधान भेट घेणार आहेत.
पंतप्रधानांनी माजी राष्ट्रपती रामनाथ कोविंद यांची घेतली भेट

नवी दिल्‍ली, 18 ऑगस्‍ट 2022 पंतप्रधान नरेंद्र मोदी यांनी आज माजी राष्ट्रपती रामनाथ कोविंद आणि त्यांच्या कुटुंबियांची भेट घेतली. पंतप्रधानांनी ट्वीट केले आहे: “माजी राष्ट्रपती रामनाथ कोविंद जी आणि त्यांच्या कुटुंबियांशी उत्तम संवाद झाला.”
भारतीय विमान प्राधिकरण आणि विशाखापट्टणम्‌ पोर्ट ट्रस्ट यांच्यातल्या भूखंड अदलाबदलीला  केंद्रीय मंत्रिमंडळाची मान्यता

विशाखापट्टणम्‌ येथे मल्टीमोडल लॉजिस्टिक पार्क उभारण्यासाठी भारतीय विमान प्राधिकरण आणि विशाखापट्टणम्‌ यांच्यात भूखंड अदलाबदलीला केंद्रीय मंत्रिमंडळाने आज मंजूरी दिली आहे. कंटेनर कॉर्पोरेशन ऑफ इंडिया (कॉनकोर) लॉजिस्टिक पार्कमुळे बंदराची माल उलाढालीची क्षमता वाढणार असून, एकात्मिक रेल्वे-रस्ते लॉजिस्टिक हब विकसित होणार आहे त्याद्वारे आंध्रप्रदेशच्या अर्थव्यवस्थेला आणि व्यापाराला चालना मिळून राज्याच्या विकासाला मोठा हातभार लागणार आहे. सुमारे नव्वद एकरावर पसरणाऱ्या या पार्कसाठी 11.45 एकर जमिनीची, भारतीय विमान प्राधिकरण आणि विशाखापट्टणम पोर्ट ट्रस्ट यांच्यात अदलाबदल करण्याची गरज आहे.
केंद्रीय अर्थसंकल्प 2020 चा सर्वसामान्य जनतेच्या आर्थिक सक्षमीकरणावर भर-पंतप्रधान

केंद्रीय अर्थसंकल्प 2020 हा दूरदृष्टी असलेला कृतीशील अर्थसंकल्प आहे, असे मत पंतप्रधान नरेंद्र मोदी यांनी व्यक्त केले. या अर्थसंकल्पात सुचवण्यात आलेल्या सुधारणा केवळ अर्थव्यवस्थेला चालना देणाऱ्या नाहीत तर एकूणच सर्व नागरिकांना आर्थिकदृष्ट्या सक्षम करणाऱ्या आहेत असे पंतप्रधान म्हणाले. नव्या दशकात भारतीय अर्थव्यवस्था अधिक बळकट करण्याचे उद्दिष्ट या अर्थसंकल्पात दिसते. कृषी, पायाभूत सुविधा, वस्त्रोद्योग आणि तंत्रज्ञान अशा क्षेत्रात रोजगाराच्या मोठ्या संधी या अर्थसंकल्पामुळे निर्माण झाल्या आहेत. अर्थमंत्र्यांनी मांडलेल्या 14 कलमी कृती आराखड्यांवर शेतकऱ्यांचे उत्पन्न दुप्पट होईल तसेच ग्रामीण भागात रोजगारही वाढेल. तंत्रआधारित वस्त्रोद्योग क्षेत्रात नवी यंत्रे घेण्याचा निर्णय या क्षेत्रात मोठी सुधारणा आणणारा ठरेल. गेल्या तीन दशकांपासूनची मागणी या अर्थसंकल्पात पूर्ण झाली आहे. आरोग्य क्षेत्रातली क्रांतिकारक योजना आयुष्मान भारत अधिक व्यापक करण्यात आली आहे, असेही त्यांनी सांगितले. तंत्रज्ञान क्षेत्रात रोजगार निर्मिती वाढावी यासाठी सरकारने विशेष उपाययोजना हाती घेतल्या आहेत. यात अनेक धोरणात्मक उपक्रमांचाही समावेश आहे, असे त्यांनी सांगितले. या निर्णयांमुळे जागतिक मूल्य साखळीचा भारत अविभाज्य भाग बनेल, असे ते म्हणाले. पायाभूत सुविधा क्षेत्रात सरकारने 100 लाख कोटी रुपयांची गुंतवणूक केली आहे. ज्यामुळे रोजगारांच्या प्रचंड संधी निर्माण होत आहेत. 100 नव्या विमानतळांची उभारणी करण्याच्या घोषणेमुळे रोजगारासोबतच पर्यटनातही वाढ होईल, असे ते म्हणाले. देशात गुंतवणुकीला चालना देण्यासाठी या अर्थसंकल्पात अनेक पावले उचलण्यात आली आहेत. थेट परदेशी गुंतवणूक वाढवण्यासाठी कर सवलत देण्यात आली आहे. करदात्यांमध्ये विश्वास निर्माण करण्यासाठी सरकार प्रयत्न करत आहे. लवकरच करदात्यांसाठीची नवी नियमावली सरकार आणणार असून त्यामुळे कर रचना अधिक सुलभ होईल, असे पंतप्रधान म्हणाले.
म्यानमार संरक्षण सेवेचे कमांडर-इन-चीफ सिनियर जनरल यु मीन आँग ल्हीआंग यांची पंतप्रधानांशी बातचीत

म्यानमार संरक्षण सेवेचे कमांडर-इन-चीफ सिनियर जनरल यु मीन आँग ल्हीआंग यांनी आज पंतप्रधान नरेंद्र मोदी यांच्याशी बातचीत केली. अमरनाथच्या यात्रेकरुंवर नुकत्याचा झालेल्या दहशतवादी हल्ल्याचा निषेध करत जनरल यु मीन आँग ल्हीआंग यांनी या हल्ल्यात बळी पडलेल्यांप्रती शोक व्यक्त केला. 7 जून 2017 रोजी झालेल्या दुर्देवी विमान अपघातात दगावलेले म्यानमारच्या लष्करी दलाचे अधिकारी आणि त्यांच्या कुटुंबियांच्या निधनाबद्दल पंतप्रधानांनी शोक व्यक्त केला. जनरल यु मीन आँग ल्हीआंग यांनी पंतप्रधानांना द्विपक्षीय सुरक्षा आणि संरक्षण सहकार्याबद्दल माहिती दिली. भारत आणि म्यानमारच्या लष्करातील निकटच्या सहकार्याचे पंतप्रधानांनी कौतुक केले. म्यानमार हा भारताच्या “ॲक्ट इस्ट” धोरणाचा मुख्य आधारस्तंभ असल्याचे सांगत सर्व क्षेत्रांमध्ये द्विपक्षीय नातेसंबंध अधिक बळकट करण्याची वचनबद्धता पंतप्रधानांनी यावेळी व्यक्त केली.
रेल्वे क्षेत्रातील तांत्रिक सहकार्यासाठी इटलीच्या कंपनीबरोबर सामंजस्य कराराला केंद्रीय मंत्रिमंडळाची मंजुरी

रेल्वे क्षेत्रातील तांत्रिक सहकार्याबाबत 31 जानेवारी 2017 रोजी इटलीतील फेरोवो डेलो स्टॅटो इटालियन या कंपनीबरोबर झालेल्या सामंजस्य कराराला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमडळाच्या बैठकीत मंजुरी देण्यात आली. या सामंजस्य करारामुळे रेल्वे क्षेत्रात सुरक्षा, कार्यक्षमता आणि शाश्वत प्रक्रिया यांना चालना मिळणार आहे. तसेच तज्ज्ञांच्या बैठकी, चर्चासत्रे यांच्या माध्यमातून या क्षेत्रातील अत्याधुनिक ज्ञानाची देवाणघेवाण करणे या करारामुळे शक्य होणार आहे.
झीमेन चीन येथे ब्रिक्स व्यापार परिषदेत पंतप्रधानांचे संबोधन

मान्यवर, न्यू डेव्हलपमेंट बँकेचे अध्यक्ष, ब्रिक्स व्यापार परिषदेचे सदस्य ब्रिक्स व्यापार परिषदेसोबत या बैठकीत सहभागी होताना मला आनंद होत आहे. ब्रिक्स भागीदारीच्या दृष्टीकोनाला साकार करण्यासाठी व्यापार परिषदेत तुम्ही करत असलेले कार्य महत्त्वपूर्ण आहे. आपण तयार केलेली भागीदारी आणि नेटवर्क प्रत्येक ब्रिक्स देशामधील आर्थिक विकासाच्या कथा सांगत आहेत. गेल्या वर्षी गोव्यामध्ये झालेल्या बैठकीत सूचना आली होती की, नवीन विकास बँक अर्थात एनडीबी आणि ब्रिक्स व्यापार परिषदेमध्ये दृढ सहकार्य असावे. तुम्ही एनडीबीसोबत सामंजस्य करार करत आहात ही आनंदाची बाब आहे. मान्यवर आणि मित्रांनो, भारत जगातील सर्वात खुली अर्थव्यवस्था म्हणून उदयाला येत आहे. आत्तापर्यंत भारतात सर्वाधिक 40 टक्क्यांपर्यंत थेट परदेशी गुंतवणूक झाली आहे. जागतिक बँकेच्या अनुक्रमाणिकेमध्ये व्यापार सुलभीकरणात भारताचे स्थान वर गेले आहे. तसेच जागतिक स्पर्धात्मक अनुक्रमाणिकेमध्ये मागील दोन वर्षात आम्ही 32 गुणांनी वर गेलो आहोत. जुलै महिन्यात अंमबजावणी करण्यात आलेली वस्तू आणि सेवा कर कायदा ही भारतातील सर्वात मोठी आर्थिक सुधारणा आहे. डिजिटल इंडिया, स्टार्ट अप इंडिया आणि मेक इन इंडिया सारखे कार्यक्रम भारताचा आर्थिक चेहरामोहरा बदलवत आहेत. भारताला ज्ञानाधारित, कौशल्य आणि तंत्रज्ञान प्रेरित समाज बनायला हे सर्व मदत करत आहेत. मान्यवर आणि मित्रांनो, व्यापार आणि गुंतवणूक, कौशल्य विकासाला प्रोत्साहन, पायाभूत सुविधांचा विकास, एसएसएमई विकास, ई-वाणिज्य आणि डिजिटल अर्थव्यवस्था या सर्वांना ब्रिक्स व्यापार परिषद देखील प्राधान्य देते हे जाणून आनंद झाला. ब्रिक्स मानांकन संस्था, ऊर्जा सहकार्य, हरीत अर्थव्यवस्था आणि डिजिटल अर्थव्यवस्था स्थापन करण्याच्या दृष्टीने तुम्ही करत असलेले कार्य उल्लेखनीय आहे. तुम्ही करत असलेल्या सर्व प्रयत्नांना आम्ही पूर्ण पाठिंबा देऊ. तसेच व्यापार वृद्धी आणि गुंतवणूक सहकार्यासारख्या समान उद्दीष्टांना आपण एकत्रितपणे पूर्ण करुया. धन्यवाद.
महाराष्ट्रातल्या बस अपघातातील मृतांप्रती पंतप्रधानांकडून दु:ख

महाराष्ट्राच्या रायगड जिल्ह्यातल्या बस अपघातातल्या मृतांप्रती, पंतप्रधान नरेंद्र मोदी यांनी दु:ख व्यक्त केले आहे. महाराष्ट्राच्या रायगड जिल्ह्यातल्या बस अपघातातझालेल्या जीवितहानीनं आपल्याला दु:ख झाले असून, मृतांच्या कुटुंबियांच्या दु:खात सहभागी असल्याचे पंतप्रधानांनी म्हटले आहे.
क्रेडाई युथ कॉन-2019 ला पंतप्रधानांनी केले संबोधित

पंतप्रधान नरेंद्र मोदी यांनी आज नवी दिल्लीत क्रेडाई युथ कॉन 2019 ला संबोधित केले. प्रत्येक बेघर असणाऱ्याला 2020 पर्यंत घर मिळेल हे निश्चित करण्यासाठी जलद गतीने काम सुरू केले आहे, असे पंतप्रधान म्हणाले. प्रधानमंत्री आवास योजनेअंतर्गत सुमारे दीड कोटी घरे बांधण्यात आली असून यापैकी शहरी गरीबांसाठी 15 लाख घरे बांधण्यात आली आहेत. सध्याच्या केंद्रीय मंत्रिमंडळाअंतर्गत ही संपूर्ण प्रक्रिया पूर्णत: पारदर्शकता असल्याचे सांगून ते म्हणाले की, जेव्हा सरकार योग्य उद्देशाने धोरणांची आखणी करते त्यावेळी भ्रष्टाचार नष्ट होऊन चांगले निष्कर्ष हाती येतात. बांधकाम नियामक प्राधिकरण अर्थात रेरा मुळे ग्राहक आणि बांधकाम विकासक यांच्यात विश्वास निर्माण झाला आहे, असे पंतप्रधान म्हणाले. 28 राज्यात रेरा अधिसुचित करण्यात आला असल्याचे त्यांनी सांगितले. रेरा अंतर्गत 35 हजारांहून अधिक बांधकाम प्रकल्प आणि 27 हजार दलालांनी नोंदणी केली असून लाखो सदनिका बांधण्यात येत असल्याचे त्यांनी सांगितले. गेल्या चार वर्षात व्यवसाय सुलभीकरण मानांकनात घेतलेल्या झेपेबद्दल बोलताना पंतप्रधान म्हणाले की, भारत व्यवसाय सुलभीकरण अंमलात आणण्यासाठी कटिबद्ध आहे. यासंदर्भात बोलताना पंतप्रधानांनी बांधकाम परवान्यासह सर्व सरकारी परवाने पूर्वीपेक्षा जलद गतीने देण्यात येत असल्याचा उल्लेख केला. बांधकाम उद्योग आणि ग्राहकांसाठी केंद्र सरकारने हाती घेतलेल्या कर सुधारणांविषयी बोलतांना पंतप्रधानांनी बांधकामासाठी लागणाऱ्या विविध वस्तूंवरील जीएसटी दरात कपात झाल्याचाही उल्लेख केला. नुकत्याच सादर झालेल्या अर्थसंकल्पात मध्यमवर्गासाठी दिलेल्या कर सवलतींचाही त्यांनी उल्लेख केला. या सर्वांमुळे गृहनिर्माण क्षेत्राला आणि ग्राहकांना एकत्रित फायदा होईल, असे ते म्हणाले. स्वत:च्या मालकी हक्काचे घर असावे हे सर्वसामान्य नागरिकांचे स्वप्न पूर्ण करण्यात क्रेडाईच्या योगदानाबद्दल पंतप्रधानांनी कौतुक केले. नवीन भारत आकाराला येत असताना युथ कॉन होत आहे, असे त्यांनी सांगितले. नवीन भारताची आखणी करण्यात देशातील युवकांची भूमिका महत्त्वपूर्ण असल्याचे ते म्हणाले. त्यापूर्वी पंतप्रधानांनी क्रेडाईतर्फे आयोजित प्रदर्शनालाही भेट दिली.
पंतप्रधान नरेंद्र मोदी 11 सप्टेंबरला सरदारधाम भवनचे लोकार्पण व कन्या छत्रालय- फेज II चे  भूमीपूजन करतील

पंतप्रधान नरेंद्र मोदी 11 सप्टेंबर 2021 रोजी सकाळी अकरा वाजता दूरदृश्य प्रणालीच्या माध्यमातून सरदारधाम भवनचे लोकार्पण व कन्या छत्रालयाच्या फेज II चे भूमीपूजन करतील. समाजात दुर्बल वर्गाच्या प्रगतीसाठी तसेच शैक्षणिक आणि सामाजिक परिवर्तनासाठी तसेच युवकांना रोजगाराच्या संधी उपलब्ध करून देण्याच्या बाबतीत सरदारधाम सातत्याने काम करत आले आहे. अहमदाबाद येथील सरदारधाम भवनमध्ये विद्यार्थ्यांसाठी अत्याधुनिक सुविधाही उपलब्ध आहेत. कन्याछात्रालय मुलींसाठी हॉस्टेलची सुविधा उपलब्ध करून देत आहे आहे. ही सुविधा कोणत्याही आर्थिक मापदंडाविना उपलब्ध आहे. गुजरातचे मुख्यमंत्री आणि उपमुख्यमंत्री या प्रसंगी हजर असतील.
जागतिक नभोवाणी दिनानिमित्त पंतप्रधानांच्या  शुभेच्छा

पंतप्रधान नरेंद्र मोदी यांनी आज जागतिक नभोवाणी दिनानिमित्त सर्व नभोवाणी प्रेमींना तसेच या क्षेत्रात कार्य करणाऱ्या सर्वांना शुभेच्छा दिल्या आहेत. “जागतिक नभोवाणी दिनानिमित्त शुभेच्छा. हे माध्यम कार्यरत आणि प्रफुल्लित ठेवण्यासाठी या क्षेत्रात कार्य करणाऱ्या सर्वांचे आणि सर्व नभोवाणी प्रेमींचे मी अभिंनदन करतो. नभोवाणी हे शिकण्याचे, संपर्क साधण्याचे आणि परस्परांशी संवाद साधण्याचा उत्तम मार्ग आहे. माझ्या “मन की बात” या कार्यक्रमाच्या अनुभवांमुळे मी देशभरातील सर्वांशी जोडला गेलो आहे. “मन की बात” चे सर्व भाग narendramodi.in/mann-ki-baat ” येथे ऐकता येतील” असे पंतप्रधानांनी सांगितले.
ऑलिम्पिक्ससाठीच्या तयारीचा आढावा घेण्यासाठी पंतप्रधानांच्या अध्यक्षतेखाली बैठक

नवी दिल्ली, 3 जून 2021 टोक्यो ऑलिम्पिक सुरु होण्यासाठी केवळ 50 दिवस शिल्लक राहिले असतांना, पंतप्रधान नरेंद्र मोदी यांनी आज भारतातील ऑलिम्पिक तयारीचा आढावा घेतला. यावेळी संबंधित अधिकाऱ्यांनी या ऑलिम्पिक तयारीविषयी माहिती देणारे सादरीकरण केले. ऑलिम्पिकसाठी जाणाऱ्या खेळाडूंच्या प्रशिक्षणातले सातत्य, महामारीच्या काळातही कायम होते. त्यांच्या प्रशिक्षणात कोणतेही अडथळे आले नाहीत, अशी माहिती, या आढावा बैठकीत, पंतप्रधानांना देण्यात आली. त्याशिवाय, ऑलिम्पिक कोट्यानुसार प्रवेश मिळवण्यासाठी आंतरराष्ट्रीय स्पर्धांमध्ये सहभाग, खेळाडूंचे लसीकरण आणि वैयक्तिक प्रशिक्षण तसेच मदत त्यांना पुरवण्यात आल्याचेही सांगण्यात आले. खेळाडू आणि त्यांच्यासोबत जाणाऱ्या सहायक चमूच्या लसीकरणाबाबतही अधिकाऱ्यांनी पंतप्रधानांना माहिती दिली. टोक्यो ऑलिम्पिकसाठी जाणारा प्रत्येक निवड झालेला खेळाडू,संभाव्य खेळाडू, सहायक चमू आणि अधिकारी सर्वांचे लसीकरण लवकरात लवकर पूर्ण करण्याचे निर्देश पंतप्रधानांनी दिले. जुलै महिन्यात, पंतप्रधान स्वतः दूरदृश्य प्रणालीच्या माध्यमातून ऑलिम्पिक चमूशी संवाद साधतील. त्यांना प्रोत्साहन देण्यासाठी आणि संपूर्ण भारतीय अभिमानाने त्यांना शुभेच्छा देत आहेत, हे सांगण्यासाठी, पंतप्रधान हा संवाद साधतील.खेळ हा भारताच्या राष्ट्रीय चारित्र्याचा अविभाज्य घटक असून, आपले युवा देशात खेळाची एक भक्कम आणि गतिमान संस्कृती विकसित करत आहेत, असे पंतप्रधान म्हणाले. 135 कोटी भारतीयांच्या सदिच्छा कायमच आपल्या युवा खेळाडूंसोबत असतील.तसेच, जागतिक पटलावर कीर्ती गाजवणाऱ्या प्रत्येक युवा खेळाडूपासून, हजारो युवक-युवती क्रीडा क्षेत्रात येण्याची प्रेरणा घेतील, असा विश्वास पंतप्रधानांनी व्यक्त केला. ऑलिम्पिकमध्ये सहभागी होणाऱ्या सर्व खेळाडुंकडे विशेष लक्ष दिले जाईल तसेच, या स्पर्धेत सहभागी होतांना त्यांचे मनोबल कायम राहावे, यासाठी विशेष प्रयत्न केले जातील, असे आश्वासन अधिकाऱ्यांनी या बैठकीत दिले. यासाठीच स्पर्धाकाळातही, खेळाडू आणि त्यांच्या पालकांशी दूर दृश्य प्रणालीच्या माध्यमातून, नियमित संवाद साधला जाईल, असेही त्यांनी सांगितले. एकूण 11 क्रीडा प्रकारातील 100 खेळाडू टोक्यो ऑलिम्पिकसाठी पात्र ठरले आहेत. त्यासोबत,आणखी 25 खेळाडू जून 2021 च्या अखेरपर्यंत टोक्यो ऑलीम्पिकसाठी पात्र ठरण्याची शक्यता आहे. रिओ दि जानेरो इथे 2016 साली झालेल्या पॅरालीम्पिकमध्ये 19 भारतीय खेळाडू सहभागी झाले होते. मात्र टोक्यो इथे होणाऱ्या पॅरालीम्पिकसाठी 26 खेळाडू याआधीच पात्र ठरले असून, आणखी 16 खेळाडूंची निवड होण्याची शक्यता आहे.